Harald Christensen
Harald Christensen var en græsk-romersk bryder, der regnes som en af Danmarks bedste brydere nogensinde.
Harald Christensen repræsenterede Atletklubben Dan i København og stillede primært op i mellemvægtsklassen, hvor han blev dansk mester otte år i træk i perioden 1907-1914.
Da Harald Christensens var på toppen, blev der endnu ikke afholdt officielle verdens- og europamesterskaber, og ofte var der flere mesterskaber samme år. Derfor var det kun udvalgte europamesterskaber, som det internationale brydeforbund efterfølgende valgte at anerkende. Og ser man på dem, blev han europamester i 1909 i Malmø og i 1911 i Budapest. Ved verdensmesterskaberne vandt Harald Christensen guld i 1907 i Frankfurt og to gange i 1911, i henholdsvis Dresden og Wien. Ifølge Danmarks Idrætsforbunds opgørelser vandt han i alt 11 EM- og VM-medaljer.
Harald Christensen deltog også ved De Olympiske Lege i London i 1908 og i Stockholm i 1912, men ingen af gangene lykkedes det ham at vinde medalje. Han var desuden en glimrende svømmer og spillede i flere år på vandpoloholdet i Poloklubben af 1908.
I 1915 emigrerede Harald Christensen til USA, hvor han blev professionel bryder og skiftede navn til Harold Mike Howard. Få år senere blev han idrætsinstruktør og træner på Iowa State University, som han var tilknyttet i mere end 30 år.
I Atletklubben Dans 25-årsjubilæumsblad fra 1920 blev der skrevet følgende om Harald Christensen: "Er vel nok den mest populære Bryder, Danmark nogensinde har haft, og det er vel nok tvivlsomt, om vi faar en Mand som han, thi uden Overdrivelse kan man vel nok regne ham for Verdens bedste tekniske Bryder."
Og i Danmarks Idrætsforbunds 50-årsjubilæumsbog fra 1946, 'Dansk Idræt gennem 50 år', stod der følgende: "... Harald Christensen, der af mange ældre Eksperter betragtedes som den bedste Bryder, vi har haft."
Ved Danmarks Idrætsforbunds 125-årsjubilæum i 2021 blev Harald Christensen kåret til et af de 125 største danske sportsnavne i forbundets historie.
I 2002 blev han optaget som medlem af Iowa State Universitys Hall of Fame.